**УЛСЫН ИХ ХУРЛЫН 2015 ОНЫ НАМРЫН ЭЭЛЖИТ ЧУУЛГАНЫ**

**АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ**

**11 ДУГААР САРЫН 18-НЫӨДӨР /ЛХАГВА ГАРАГ/-ИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| ***№*** | ***Баримтын агуулга*** | ***Хуудасны дугаар*** |
| 1 | Хуралдааны гар тэмдэглэл | 1-2 |
| 2 | Хуралдааны дэлгэрэнгүй тэмдэглэл | 2-5 |
| 1. Олон Улсын цахилгаан холбооны байгууллагын Үндсэн дүрэм, конвенцид оруулсан нэмэлт, өөрчлөлтийг соёрхон батлах тухай хуулийн төсөл*/Засгийн газар 2015.11.06-ны өдөр өргөн мэдүүлсэн, соёрхон батлах/* | 2-5 |

**Монгол Улсын Их Хурлын 2015 оны намрын ээлжит чуулганы**

**Аюулгүй байдал, гадаад бодлогын байдлын байнгын хорооны**

**11 дүгээр сарын 18-ны өдөр /Лхагва гараг/-ийн хуралдааны гар тэмдэглэл**

Улсын Их Хурлын гишүүн Н.Энхболд ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 10 гишүүн ирж 52.6 хувийн ирцтэйгээр хуралдаан 14 цаг 53 минутад Төрийн ордны “А” танхимд эхлэв.*

*Чөлөөтэй: Р.Амаржаргал, Д.Батцогт, Ц.Баярсайхан, Ц.Оюунбаатар, Л.Цог*;

*Тасалсан: Сүхбаатарын Батболд, Х.Баттулга, Н.Номтойбаяр .*

**Н.Энхболд: -** Аюулгүй байдал, гадаад бодлогын байдлын байнгын хорооны 2015 оны 11 дүгээр сарын 18-ны өдрийн хуралдаанаар хэлэлцэх асуудлыг баталъя гэсэн санал хураалт явуулъя.

Зөвшөөрсөн: 10

Татгалзсан: 0

Бүгд: 10

100 хувийн саналаар батлагдлаа.

**Нэг.** **Олон Улсын цахилгаан холбооны байгууллагын Үндсэн дүрэм, конвенцид оруулсан нэмэлт, өөрчлөлтийг соёрхон батлах тухай хуулийн төсөл** */Засгийн газар 2015.11.06-ны өдөр өргөн мэдүүлсэн, соёрхон батлах/*

Хэлэлцэж буй асуудалтай холбогдуулан Мэдээллийн технологи, шуудан, харилцаа холбооны газрын дарга Ц.Жадамбаа, мөн газрын Төрийн захиргааны удирдлага, хамтын ажиллагааны хэлтсийн дарга Б.Алтансүх, мөн хэлтсийн ахлах мэргэжилтэн Ч.Нургуль нар оролцов.

Хуралдаанд Аюулгүй байдал, гадаад бодлогын байнгын хорооны ажлын албаны ахлах зөвлөх Ш.Хишигсүрэн, зөвлөх Т.Наранхүү, П.Наранбат, референт С.Эрдэнэчимэг, Д.Түвшинбилэгнар байлцав.

Хууль санаачлагчийн илтгэлийг Монгол Улсын сайд, Засгийн газрын Хэрэг эрхлэх газрын дарга С.Баярцогт танилцуулав.

Хууль санаачлагчийн илтгэлтэй холбогдуулан Улсын Их Хурлын гишүүн Н.Энхболдын тавьсан асуултад Мэдээллийн технологи, шуудан, харилцаа холбооны газрын дарга Ц.Жадамбаа хариулж, тайлбар хийв.

**Ж.Энхбаяр: -** Олон Улсын цахилгаан холбооны байгууллагын Үндсэн дүрэм, конвенцид оруулсан нэмэлт, өөрчлөлтийг соёрхон батлах тухай хуулийн төслийг соёрхон батлах нь зүйтэй гэсэн санал хураалт явуулъя.

Зөвшөөрсөн: 9

Татгалзсан: 1

Бүгд: 10

90.0 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Г.Батхүү Улсын Их Хурлын чуулганы нэгдсэн хуралдаанд танилцуулахаар тогтов.

*Хуралдаан 07 минут үргэлжилж, 19 гишүүнээс 10 гишүүн ирж, 52.6 хувийн ирцтэйгээр 15 цаг 00 минутад өндөрлөв.*

Тэмдэглэлтэй танилцсан:

АЮУЛГҮЙ БАЙДАЛ, ГАДААД

БОДЛОГЫН БАЙНГЫН

ХОРООНЫ ДАРГА Ж.ЭНХБАЯР

Тэмдэглэл хөтөлсөн:

ПРОТОКОЛЫН АЛБАНЫ

ШИНЖЭЭЧ Д.УЯНГА

**МОНГОЛ УЛСЫН ИХ ХУРЛЫН 2015 ОНЫ НАМРЫН ЭЭЛЖИТ ЧУУЛГАНЫ**

**АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ**

**11 ДҮГЭЭР САРЫН 18-НЫ ӨДӨР /ЛХАГВА ГАРАГ/-ИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Н.Энхболд: -** Амрыг эрье. Аюулгүй байдал, гадаад бодлогын байнгын хорооны 11 сарын 08-ны өдрийн хуралдаанаа эхэлье. Ирвэл зохих хүмүүсээс гадаадад томилолттой 4, дотоодод томилолттой 2. зарим гишүүд хурал давхардсан учраас бүртгэл ороод, асуудлыг дэмжиж гэж хэлсэн. Ингээд ирвэл зохих 19 хүнээс 10 хүн ирсэн байна. Ийм учраас хуралдааныг эхэлье.

Байнгын хорооны хуралдаанаар өнөөдөр Олон Улсын цахилгаан холбооны байгууллагын Үндсэн дүрэм, конвенцид оруулсан нэмэлт, өөрчлөлтийг соёрхон батлах тухай хуулийн төслийг хэлэлцэнэ. Засгийн газар 2015 оны 11 сарын 06-нд өргөн мэдүүлсэн. Соёрхон батлах тухай. Хэлэлцэх асуудлын талаар саналтай гишүүн байна уу? Байхгүй байна. Тэгвэл хэлэлцэх асуудлаа баталъя гэсэн санал хураалт явуулъя. Тэр юм чинь яаж ажиллаж байна, санал хураалт явуулахад. Явсан уу? Оролцож байгаа гишүүдийн 100 хувийн саналаар хэлэлцэх асуудлаа баталъя.

Ингээд Олон Улсын цахилгаан холбооны байгууллагын Үндсэн дүрэм, конвенцид оруулсан нэмэлт, өөрчлөлтийг соёрхон батлах тухай хуулийн төслийг хэлэлцэж эхэлье. Ажлын хэсэг Их Хурлын гишүүн, Засгийн газрын Хэрэг эрхлэх газрын дарга сайд С.Баярцогт, Мэдээллийн технологи, шуудан, харилцаа холбооны газрын дарга Ц.Жадамбаа ирсэн үү, наашаа суучих. Мөн газрын Төрийн захиргааны удирдлага, хамтын ажиллагааны хэлтсийн дарга Б.Алтансүх, Мөн Төрийн захиргааны удирдлага, хамтын ажиллагааны хэлтсийн ахлах мэргэжилтэн энэ асуудлыг хариуцаж байсан Ч.Нургуль ийм хүмүүс оролцож байна.

Хуулийн төслийн танилцуулгыг С.Баярцогт сайд хийе.

**С.Баярцогт: -** Байнгын хорооны гишүүдийн энэ өдрийн амгаланг айлтгая.Олон улсын цахилгаан холбооны байгууллага,олон улсын мэдээллийн технологи,радио,цахилгаан холбооны салбарын нийтлэг хөгжлийн бодлого,зохицуулалтболонмөрдөгдөх техникийн стандарт,зөвлөмж боловсруулдагНҮБ-ынтөрөлжсөн байгууллага бөгөөд1865 онд Олон Улсын ТелеграфынХороо нэртэй анхбайгуулагдсан юм**.**

ОУЦХБ-ын төв нь Швейцарийн Холбооны Улсын Женев хотноо, Ази Номхон далайн бүс нутгийн салбар нь Тайландын Бангкок хотод байрладаг. Өнөөдрийн байдлаар тус байгууллагад дэлхийн 193 орон гишүүнээр элсээд байгаа бөгөөд Монгол улс 1964 онд гишүүн орноор албан ёсоор элссэн бөгөөд тус байгууллагын “Гишүүн” улсын статустай байна.

ОУЦХБ-ын эрх барих дээд удирдах байгууллага нь Бүрэн эрхт төлөөлөгчдийн бага хурал бөгөөд 4 жилд нэг удаа хуралддаж тус байгууллагын холбогдох эрх зүйн баримт бичгүүдийг хэлэлцэн шаардлагатай нэмэлт, өөрчлөлтүүдийг баталдаг.

Монгол Улс 1994 оны 7 дугаар сарын 8-ны өдөр “Олон улсын цахилгаан холбооны байгууллагын Дүрэм, Конвенци”-ийг Монгол Улсын Их Хуралд өргөн барьж соёрхон батлуулсан.

Бүрэн эрхт төлөөлөгчдийн ээлжит бага хурал 2010 оны 10 дугаар сарын 4-нөөс 22-ны өдрүүдэд Мексикийн Нэгдсэн Улсын Гуадалахара хотноо хуралдаж, үндсэн дүрэм болон конвенцид орох нэмэлт, өөрчлөлтийг баталсныг Улсын Их Хурлаар соёрхон батлуулах шаардлагатай байгаа юм.

Монгол Улсын олон улсын гэрээний тухай хуулийн 15 дугаар зүйлийн 1-т заасны дагуу нэгдсэн орох тухай асуудлыг мөн 8 дугаар зүйлийн 1-д Монгол Улсын Их Хурлаар дараа соёрхон батлуулахаар байгуулах олон улсын гэрээний төслийн талаар Засгийн газар зохих журмын дагуу Монгол Улсын Их Хуралтай зөвшилцөн шийдвэр гаргана гэсний дагуу Монгол Улсын Их Хурлын холбогдох Байнгын хороотой зөвшилцөж Аюулгүй байдал, гадаад бодлогын байнгын хорооны хуралдааны 2015 оны 10 дугаар сарын 07-ны өдрийн 24 дүгээр тэмдэглэл гарсан.

Иймд Мексикийн Нэгдсэн Улсын Гуадалахара хотноо 2010 оны 10 дугаар сард Олон Улсын Цахилгаан Холбооны Байгууллагын Бүрэн эрхт төлөөлөгчдийн ээлжит бага хурлаар хэлэлцэн баталсан “Олон улсын цахилгаан холбооны байгууллагын Үндсэн дүрэм болон Конвенци”-ийн нэмэлт өөрчлөлтийг соёрхон батлах тухай хуулийн төслийг та бүхэнд танилцуулж байна. Асуудлыг хэлэлцэн шийдвэрлэж өгөхийг та бүхнээс хүсье. Анхаарал тавьсан явдалд баярлалаа.

**Н.Энхболд: -** С.Баярцогт сайдад баярлалаа. Хуулийн төсөлтэй холбогдуулаад асуулт асуух гишүүн байна уу? Байхгүй байна. Би зүгээр ганцхан юм Ц.Жадамбаа микрофонд хэлээрэй.

Энэ нэмэлт, өөрчлөлт орсноор бид нарын хүлээж байгаа үүрэг юу болж байгаа вэ? Өөрчлөлт гарч байгаа юм байна уу эсхүл зүгээр л энэ гишүүн урд нь нэгдсэн конвенцитой энэ батлах ёстой зүйлийг баталж байна уу?

**Ц.Жадамбаа: -** Нэгдсэн Үндэстний Байгууллагын гишүүн орон учраас энэхүү орсон нэмэлт, өөрчлөлтийг бол дагаж мөрдөх үүрэгтэй. Гэхдээ манай хуульд зааснаар бид нар Улсын Их Хурлаар оруулж батлуулдаг хуультай учраас үндсэндээ энэ горимын дагуу бид нар шийдвэрлүүлээд явж байна.

Бусад орнуудын тухайд бол шууд энэ хуралдаан дээрээ шууд саналаа өгөөд баталгаажуулаад явсан. Манайх бол одоо хойноос нөхөж өгч байна гэсэн үг. Нэмэлт үүрэг бол байхгүй.

**Н.Энхболд: -** Баярлалаа. Хуулийн төсөлтэй холбогдуулаад санал хэлэх, үг хэлэх гишүүн байна уу? Алга байна.

Тэгвэл одоо Олон Улсын цахилгаан холбооны байгууллагын Үндсэн дүрэм, конвенцид оруулсан нэмэлт, өөрчлөлтийг соёрхон батлах тухай хуулийн төслийг соёрхон батлах нь зүйтэй гэсэн томьёоллоор санал хураалт явуулъя. Гишүүд саналаа өгөөрэй. Санал хураалт. 10 гишүүн оролцож 9 гишүүн дэмжиж 90 хувийн саналаар соёрхон батлах нь зүйтэй гэж үзлээ. Энэ талаар Байнгын хорооны санал, дүгнэлт гарах ёстой. Санал, дүгнэлтийг Их Хурлын чуулганы нэгдсэн хуралдаанд Г.Батхүү танилцуулах уу? Г.Батхүү гишүүн ээ. Байнгын хорооны хуралдаанд та танилцуулаарай. Чуулганы хуралдаанд тийм.

Хэлэлцэх асуудал дууслаа. Аюулгүй байдал, гадаад бодлогын байнгын хорооны хуралдаан өндөрлөснийг мэдэгдье. Баярлалаа, ажлын хэсэгт баярлалаа.

Дууны бичлэгээс буулгасан:

ПРОТОКОЛЫН АЛБАНЫ

ШИНЖЭЭЧ Д.УЯНГА